獻歐陽永叔
作者：劉攽
朝代：宋

paragraphs: 毛生重九鼎，劇孟雄敵國。
布衣未易輕，壯士多感激。
遍讀近古書，仰求當時人。
膠絃非工聲，直釣良苦辛。
舉世無與游，行且三十春。
豈乏富貴士，相視猶埃塵。
屈指東諸侯，側聞廷中臣。
霜毛九皋鶴，絕足大野麟。
往者移太常，正氣橫蒼旻。
連翩少垂翼，浩蕩俄縱鱗。
天衢自茲亨，要路實有津。
諫疏必焚草，王言粲如綸。
雲霄入顧眄，方牧寧逡巡。
豈惟國憂賢，固是材致身。
南金一銷鑠，荆玉成緇磷。
少留股肱郡，不廢廊廟珍。
道悠任逾重，文雄聲益振。
指掌五代論，藻鑑盈門賓。
信陵虛左乘，程子傾蓋親。
意氣已然諾，許與忘舊新。
孤劍雖蒯緱，丈夫不羞貧。
願言敝緼袍，試託狐貉鄰。
往無鮑叔知，那識夷吾仁。
毋令箕山客，洗耳茲水瀕。